《一萼红二首 其二》
清代·端木埰

喜春来，却寒威转冽，春气那曾回。瓶冻添莹，炉熏失暖。

霜气还是皑皑。断桥外、栖鸦短树。带寒景，新绿杳难催。

廿四番风信，萧寥芳讯，何处探梅。老去诗情更涩，怅漂萍踪迹，中酒襟怀。

香斟醑椒，辛盘剪韭，行乐都付儿侪。恰又是、祥霙尚秘。

想玉馔、犹是荐清斋。待到天心酿和，重醉金杯。

作者简介：清江苏江宁人，字子畴。同治间年四十余，始以优贡疏荐内阁中书，光绪间官至侍读。性兀傲不与时俗。卒年七十三。有《名文勖行录》、《赋源楚辞启蒙》及诗文词笔记等。